༄༅། །བསྟན་བསྲུང་དམ་ཅན་རྒྱ་མཚོའི་ཚོགས་ལ་གཏོར་འབུལ་ཕྲིན་བཅོལ་གྱི་རིམ་པ་དཔག་བསམ་སྙེ་མ་ཞེས་བྱ་བ་བཞུགས་སོ། །

དཔལ་ཧེ་རུ་ཀ་ལ་ཕྱག་འཚལ་ལོ། །འདིར་བཀའ་བསྲུང་དམ་ཅན་རྒྱ་མཚོའི་ཚོགས་ལ་གཏོར་འབུལ་ཕྲིན་བཅོལ་གྱི་རིམ་པ་མདོར་བསྡུས་ཏེ་ཉམས་སུ་ལེན་པར་འདོད་པས། མཆོད་གཏོར་སོགས་ཅི་འབྱོར་བཤམས་ཤིང་མ་གྲུབ་ན་དབང་པོ་རབ་ལ་ཡིད་སྤྲུལ་གྱིས་ཆོག་མོད་ཀྱི། འོན་ཀྱང་རང་བློ་བསྟུན་པའི་དམིགས་གཏད་གསེར་སྐྱེམས་བ་ལིང་དང་བཅས་པར་བཤམས་ནས། །ཐོག་མར་སྐྱབས་སུ་འགྲོ་བ་ནི། །སངས་རྒྱས་ཆོས་དང་དགེ་འདུན་དང༌། །བླ་མ་ཡི་དམ་མཁའ་འགྲོ་ལ། །བདག་དང་མཁའ་མཉམ་སེམས་ཅན་རྣམས། །བྱང་ཆུབ་བར་དུ་སྐྱབས་སུ་མཆི། །ལན་གསུམ། སེམས་བསྐྱེད་པ་ནི། མ་གྱུར་མཁའ་མཉམ་སེམས་ཅན་རྣམས། །བྱང་ཆུབ་ཆེན་པོར་འགོད་པའི་ཕྱིར། །སྨོན་འཇུག་བླ་མེད་བྱང་ཆུབ་སེམས། །དམ་པ་བདག་གིས་བསྐྱེད་པར་བགྱི། །ལན་གསུམ། མཁའ་ཁྱབ་ཡིད་ཅན་མ་ལུས་པ། །བདེ་བ་དང་ལྡན་སྡུག་བསྔལ་བྲལ། །དེ་ཡི་བདེ་བ་རྒྱུན་བརྟན་ནས། །ཡང་དག་ལམ་ལ་གནས་གྱུར་ཅིག །ཅེས་སེམས་བསྐྱེད་དང་མཚན་མེད་བཞི་བསྒོམ། བདག་བསྐྱེད་ནི། སྭ་བྷཱ་ཝས་སྦྱངས། སྟོང་པའི་ངང་ལས་རི་རབ་ཆེན་པོའི་སྟེང༌། །སྣ་ཚོགས་པདྨ་ཉི་མའི་གདན་སྟེང་དུ། །རང་ཉིད་ཧེ་རུ་ཀ་དཔལ་ཁྲོ་ཆགས་མཐིང༌། །ཕྱག་གཉིས་རྡོར་དྲིལ་འཛིན་ཅིང་ཕག་མོ་དམར། །རྡོ་རྗེ་ཐོད་ཁྲག་ཁ་ཊྭཱཾ་འཛིན་ལ་འཁྱུད། །སྤྱན་གསུམ་ཐོར་ཚུགས་སྟག་ཤམ་མི་མགོས་སྤྲས། །ཕྱག་རྒྱ་དྲུག་ལྡན་གཡས་བརྐྱང་པད་ཉིའི་སྟེང༌། །འཇིགས་དུས་བརྗིས་ཏེ་ཡེ་ཤེས་མེ་དབུས་བཞུགས། །ཐུགས་ཀར་ཉིའི་སྟེང་ཧཱུཾ་མཐར་སྔགས་ཀྱིས་བསྐོར། །འོད་འཕྲོས་འཕགས་པ་མཆོད་ཅིང་འགྲོ་ཀུན་སྦྱང༌། །འཁོར་ལོ་སྡོམ་པའི་གོ་འཕངས་ལ་བཀོད་ནས། །བྱིན་རླབས་འོད་ཟེར་ཚུར་བསྡུས་སྙིང་ཁར་ཐིམ། །ཨོཾ་ཧྲཱིཿཧ་ཧ་ཧཱུཾ་ཧཱུཾ་ཕཊཿ ཅི་ནུས་བཟླས་མཐར་སྟོང་འགྱུར། ཐུགས་ལས་ཁྲོ་བོའི་ཚོགས་སྤྲོས་སྤོས་ཆུ་ཐིམ། །ཉེས་སྐྱོན་བགེགས་བསངས་ཡེ་ཤེས་ཆུ་བོར་གྱུར། །སུམྦྷ་ནི་ལན་གསུམ། ནང་མཆོད་སྟེང་དུ་ལྷན་སྐྱེས་དཀར་དམར་སྔོའི། །ཐུགས་ཀར་ཧ་ཧོཿཧྲཱིཿམཚན་བདུད་རྩིར་གྱུར། །ཨོཾ་ཨཱཿཧཱུཾ་ཧ་ཧོ་ཧྲཱིཿ ལན་གསུམ་ཕཊཿ མཆོག་གསུམ་བཀའ་སྡོད་བདེན་པའི་བྱིན་རླབས་ཀྱིས། །བར་ཆད་བགེགས་ཀུན་གཏོར་མས་ཚིམ་བྱེད་ལ། །ཕྱོགས་འདིར་མ་འདུག་གཞན་དུ་འགྲོ་བར་གྱིས། །བཀའ་ལས་འདའ་ན་ཡེ་ཤེས་རྡོ་རྗེས་གཞོམ། །སུམྦྷ་ནིས་བསྐྲད། བསྲུང་འཁོར་ནི། ཧཱུཾ། བདག་ཉིད་ལྷ་ཡི་ཐུགས་ལས་འོད་འཕྲོས་པས། །སྟེང་འོག་ཕྱོགས་མཚམས་རྡོ་རྗེའི་ས་རྭ་གུར། །བླ་རེ་དྲྭ་བ་ཡེ་ཤེས་མེའི་ཕྲེང་བ། །རྣམ་པ་ཀུན་ཏུ་འབར་བའི་འཁོར་ལོར་གྱུར། །དེས་བདག་སྐྱེད་ཡན་ལག་དང་བཅས་པའོ། །དཔལ་ཡེ་ཤེས་ཀྱི་མགོན་པོའི་གཏོར་བསྔོས་བསྡུས་པ་བཞུགས་སོ། ༈ །ཨོཾ་ཤཱུནྱ་ཏཱས་སྐུ་གཟུགས་དང་བྲིས་སྐུ་སོགས་སྦྱངས། སྟོང་པའི་ངང་ལས་འབྱུང་བཞི་རི་རབ་དང༌། །པདྨ་སྣ་ཚོགས་རྡོ་རྗེའི་གདན་སྟེང་དུ། །ཧཱུཾ་ལས་འོད་འཕྲོས་རྡོ་རྗེའི་རྭ་གུར་དང༌། །མཚོན་ཆ་ཡེ་ཤེས་མེ་དཔུང་འབར་བས་དཀྲིགས། །དེ་དབུས་ཨོཾ་ལས་རྣམ་སྣ་རང་བཞིན་གྱི། །གཞལ་མེད་ཁང་མཆོག་དུར་ཁྲོད་བརྒྱད་དང་བཅས། །སྐུ་གསུང་ཐུགས་འཁོར་རིམ་བཞིན་རྣམ་པ་ལྔའི། །རིན་ཆེན་དཀར་དམར་སྔོ་བའི་ནོར་བུ་དང༌། །ཐོད་པ་སྐམ་རྙིང་རློན་གསུམ་ལས་གྲུབ་པ། །ཞི་དང་དྲག་པོའི་རྒྱན་ལྡན་གྲུ་བཞི་དང༌། །སྒོ་བཞི་མཚན་ཉིད་ཀུན་རྫོགས་ཞག་དང་ཁྲག །ཀླད་པའི་མཚོ་བཅས་དབུས་སུ་བདེ་ཆེན་འཁོར། །གྲུ་བཞི་གླིང་དགུ་ཟླུམ་བསྐོར་ཨེ་དབྱིངས་དབུས། །འདབ་བརྒྱད་པད་ཉིར་བཾ་ཆེན་གདན་དང་བཅས། །ལྷ་གནས་ཀུན་ཏུ་ཧཱུཾ་མཐིང་ཡོངས་གྱུར་ལས། །དབུས་སུ་ཡེ་ཤེས་མགོན་པོ་སྐུ་མདོག་ནག །ཕྱག་བཞིར་བེ་འབྲས་ཐོད་ཁྲག་རལ་གྲི་དང༌། །རྩེ་གསུམ་འཛིན་ཅིང་དྲག་པོའི་ཆ་ལུགས་རྫོགས། །རོལ་སྟབས་པང་དུ་ཡུམ་ཆེན་ཙཎྜཱི་ཀ །གྲི་ཐོད་འཛིན་འཁྱུད་ཡེ་ཤེས་མེ་དབུས་བཞུགས། །གཡས་གཡོན་དབྱིངས་སྒྲོལ་འདབ་བཞིར་རེ་ཏི་བཞི། །ཟུར་གསུམ་རིགས་གསུམ་ཟླ་གམ་ཡུམ་ཆེན་གསུམ། །གྲུ་བཞིར་ལས་མགོན་སྡེ་བཞི་གཡོན་དུ་ཡུམ། །གླིང་བརྒྱད་མགོན་པོ་བཀའ་བརྒྱད་ཡུམ་དང་བཅས། །སྒོ་མཚམས་བརྒྱད་དུ་གདོང་ཅན་གསུང་འཁོར་ཁྱམས། །ནང་མར་རྡོ་རྗེའི་ཕོ་ཉ་དྲུག་ཅུ་བཞི། །ཕྱི་རིམ་ཞིང་སྐྱོང་སོ་གཉིས་སྒོ་སྐྱོང་བཞི། །རང་རང་ཡབ་བཅས་སྐུ་ཡི་འཁོར་ལོའི་ནང༌། །སྡེ་བརྒྱད་མགོན་པོ་ཡབ་ཡུམ་འཁོར་དང་བཅས། །ཕྱི་ཁྱམས་ཕྱོགས་བཅུ་སྐྱོང་བ་སྒོ་བཞི་རུ། །རྒྱལ་ཆེན་བཞི་རྣམས་རང་རིགས་སྡེ་དཔུང་གིས། །ཡོངས་བསྐོར་དཀྱིལ་འཁོར་ཆེན་པོའི་ལྷ་ཚོགས་གསལ། །གནས་བཞིར་འབྲུ་བཞི་ཐུགས་ཀའི་འོད་ཟེར་གྱིས། །ལྷ་མོ་བཞི་བསྐུལ་སྤྲུལ་པའི་ཚོགས་སྤྲོས་པས། །ཕྱོགས་བཅུའི་ཞིང་ནས་དམ་ཅན་རྒྱ་མཚོའི་ཚོགས། །མ་ལུས་སྤྲིན་ཕུང་གཏིབས་བཞིན་སྤྱན་དྲངས་གྱུར། །སྤྱན་འདྲེན་ནི། ཧཱུཾ། ཆོས་དབྱིངས་འོག་མིན་ཞིང་དང་རྡོ་རྗེ་གདན། །ནཱ་ལནྡྲ་སོགས་གནས་དང་དུར་ཁྲོད་དང༌། །ཉེར་བཞིའི་ཡུལ་དང་རང་རང་གནས་མཆོག་ནས། །འཁོར་བཅས་འབོད་ཀྱིས་མ་གཡེལ་ད་ཚུར་བྱོན། །ཨོཾ་བཛྲ་མཧཱ་ཀཱ་ལ་སུ་ཏྲི་ཡ་མ་དུ་ཛཿ འབར་བའི་གདན་བཞུགས་ཕྱི་ནང་གསང་མཆོད་འབུལ། །ཛཿཧཱུཾ་བཾ་ཧོཿདམ་ཡེ་གཉིས་མེད་གྱུར། །དབང་ལྷ་སྤྱན་དྲངས་དབང་བསྐུར་གཙོ་བོ་ལ། །བདེ་མཆོག་འཁོར་རྣམས་གཙོ་བོས་དབུ་བརྒྱད་གྱུར། །ཨོཾ་བཛྲ་མཧཱ་ཀཱ་ལ་ས་མ་ཡ་ཧ་ན་ཧ་ན་ཧཱུཾ་ཕཊཿ འཁོར་བཅས་སྔོན་གྱི་དམ་དགོངས་ལས་མ་གཡེལ། །སྒོ་གསུམ་གུས་པས་འདུད་ཅིང་ཕྱག་འཚལ་ལོ། །ཨོཾ་ན་མོ་ཏེ་ཧཱུཾ། ན་མོ་མེ་ཧཱུཾ། ན་མོ་ན་མ་ཧཱུཾ། མཆོད་པ་ནི། མཆོད་རྫས་ཐམས་ཅད་ཨོཾ་གྱིས་རབ་སྦྱངས་ཤིང༌། །ཨཱཿཡིག་གིས་སྤེལ་ཧཱུཾ་གིས་བདུད་རྩིར་སྦར། །ལས་བཞི་རབ་འབྱམས་དེ་དེའི་རྫས་འཆར་བའི། །བླ་མེད་མཆོད་པའི་སྤྲིན་ཕུང་ཆེན་པོར་གྱུར། །ཧཱུཾ། ཀུན་ཏུ་བཟང་པོའི་མཆོད་སྤྲིན་རྒྱ་མཚོའི་འཇིངས། །ནམ་མཁའི་མཛོད་ཀྱི་ནོར་བུས་ཡོངས་གང་བ། །ཁམས་གསུམ་འགུག་པའི་འོད་ཕྲོད་གཤིན་རྗེའི་ཁབ། །ཇི་བཞིན་བདུད་སྡེའི་སྙིང་ལ་འཇིགས་བསྐྱེད་འབུལ། །ཨོཾ་བཛྲ་མཧཱ་ཀཱ་ལ་ས་པཱ་རི་ཝ་ར་ཨརྒྷཾ་ནས་ཤཔྟའི་བར་གྱིས་མཆོད། ཧཱུཾ། བདེ་ཆེན་བྱང་སེམས་ཞུ་བའི་བདུད་རྩིའི་རྒྱུན། །རྟོག་ཚོགས་ཀུན་བསྒྲལ་བྷ་གའི་རཀྟའི་མཚོར། །འབབ་པས་མཉམ་སྦྱོར་བདེ་བའི་སྒྲ་ཆེན་པོས། །ཆོས་དབྱིངས་མཁའ་ལ་ཁྱབ་པ་བླ་མེད་མཆོད། །ཨོཾ་བཛྲ་མཧཱ་ཀཱ་ལ་ས་པཱ་རི་ཝ་ར་ཨ་མྲི་ཏ་པཱུ་ཛ་ནས་སུ་ར་ཏེ་སྟྭཾ་གྱིས་མཆོད། གཏོར་བསྔོ་ནི། གཏོར་མ་ཨོཾ་ཨཱཿཧཱུཾ་གིས་སྦྱངས་རྟོགས་སྦར། །གཏོར་སྣོད་ཆོས་དབྱིངས་ནམ་མཁའི་ཁྱོན་ཡངས་པར། །གཏོར་རྫས་རྔམ་བརྗིད་རོལ་པ་དགྲ་བགེགས་ཀྱི། །སྲོག་དབུགས་ཤ་རུས་དྭངས་མར་ནང་རོལ་དང༌། །བཟའ་བཅག་ལྡག་གཞིབ་བཟང་འབྲས་འབྲུ་སྣ་སྨན། །ལ་དུ་ཉམས་པའི་བླ་ཚེ་ཁ་རྗེ་བཅས། །ཤ་ལྔ་བདུད་རྩིའི་ངོ་བོར་བྱིན་རླབས་གྱུར། །དམ་ཅན་རྒྱ་མཚོའི་ཚོགས་རྣམས་དགྱེས་པར་རོལ། །ཨོཾ་མཧཱ་ཀཱ་ལ་ཡ་ཤ་ས་ན་སོགས་དང༌། ཨོཾ་ཀ་ཀ་སོགས། ཨ་ཀ་རོས་ཕུལ་འདོད་གསོལ་ནི། དཔལ་མགོན་ལྕམ་དྲལ་བཀའ་སྡོད་ཚོགས་བཅས་ལ། །མཆོད་སྦྱིན་འདི་འབུལ་སྤྱི་དང་བྱེ་བྲག་གི །བསྟན་པ་ཆེས་རྒྱས་བདག་ཅག་འགལ་རྐྱེན་སེལ། །ཞི་སོགས་ལས་དང་དངོས་གྲུབ་རྣམ་གཉིས་སྩོལ། །བསྟོད་པ་ནི། ཧཱུཾ། ཆོས་དབྱིངས་སྤྲོས་བྲལ་བསམ་མི་ཁྱབ་པའི་རྩལ། །འགག་མེད་ཟུང་འཇུག་རོལ་པ་ཧེ་རུ་ཀ །གང་འདུལ་སྒྱུ་འཕྲུལ་རྡོ་རྗེ་ནག་པོ་ཆེ། །སྐུ་གསུམ་དབྱེར་མེད་ཁྲག་འཐུང་མགོན་ལ་བསྟོད། །ཐུགས་གསུང་སྐུ་ཡི་དཀྱིལ་འཁོར་ལྷ་ཚོགས་རྣམས། །ཆ་ལུགས་མ་ངེས་རྣམ་པ་ཅི་དང་ཅིང༌། །སྣང་ཡང་སྣ་ཚོགས་གཅིག་པུའི་རོལ་རྩེད་མཁན། །དམ་ཅན་ཆོས་སྐྱོང་རྒྱ་མཚོའི་གཙོ་ལ་བསྟོད། །ཁྱོད་ཀྱི་ཐུགས་ཀྱི་གསང་བ་ནམ་མཁའི་མཛོད། །ཆོས་རྣམས་ཀུན་གྱི་རང་བཞིན་ལགས་པའི་ཕྱིར། །བསྟོད་པའི་ཡུལ་ལས་འདས་ཀྱང་རང་དགའི་ངོར། །དཔལ་མཆོག་དང་པོའི་སྐྱེས་བུ་ཁྱོད་ལ་བསྟོད། །སྔོན་ཆད་ཁྱོད་དང་རང་སེམས་གཉིས་མེད་དུ། །ཡིན་པར་མ་འཚལ་གཞན་དུ་བཙལ་བ་ཡི། །ནོངས་པ་དག་སྟེ་རང་རིག་སེམས་ཀྱི་གཤིས། །གནས་ལུགས་དོན་དམ་གཞི་ཡི་མགོན་ལ་བསྟོད། །དོན་དམ་ངོ་ན་གཉིས་སུ་མ་མཆིས་ཀྱང༌། །མ་རྟོགས་ཀུན་རྫོབ་ཚད་མའི་བསྟན་པ་ལ། །ཐབས་དང་ཐབས་ཀྱི་ལམ་གྱི་སྙིང་པོ་རུ། །ཤེས་ནས་རྣམ་ཀུན་ལམ་གྱི་མགོན་ལ་བསྟོད། །ཆོས་སྐྱོང་ནང་ནས་རྟོགས་པའི་ལྟ་སྒོམ་གྱིས། །གང་ཤར་འཛིན་མེད་གཏོང་བའི་མངོན་སྤྱོད་ལས། །གཟུང་འཛིན་དགྲ་བགེགས་མཐའ་བྲལ་དབུ་མར་སྒྲོལ། །སྤངས་རྟོགས་མངོན་གྱུར་འབྲས་བུའི་མགོན་ལ་བསྟོད། །དེ་ལྟར་ཡོན་ཏན་རྒྱ་མཚོའི་མ་ཐོབ་བར། །ནམ་གཞར་དམ་ཅན་རྒྱ་མཚོར་མཆོད་པའི་མཐུས། །གཡེལ་མེད་ཕྲིན་ལས་རྒྱ་མཚོས་གྲོགས་མཛད་ནས། །མཆོག་ཐུན་དངོས་གྲུབ་རྒྱ་མཚོ་དེང་འདིར་སྩོལ། །དཔལ་ལས་ཀྱི་མགོན་པོའི་གཏོར་མཆོད་བསྡུས་པ་བཞུགས་སོ། །སྭ་བྷཱ་ཝས་སྐུ་གཟུགས་སོགས་སྦྱངས། སྟོང་པའི་ངང་ལས་མདུན་དུ་དུར་ཁྲོད་ཀྱི། །ས་གཞི་ཀེང་རུས་བཾ་རོ་གསར་རྙིང་དང༌། །སྐམ་རློན་ཐོད་པ་ཁྲག་ཞག་ཞུན་སྦྱར་བའི། །གཞལ་ཡས་འཇིགས་རུང་གྲུ་གསུམ་ཡངས་པའི་ནང༌། །དྲག་པོའི་འབྲུག་གློག་གནམ་ལྕགས་མེའི་སེར་བ། །འབེབ་བྱེད་སྤྲིན་ནག་བསྐལ་མེ་འཁྲུགས་པའི་དབུས། །པད་ཉིའི་སྟེང་དུ་ཧཱུཾ་ཡིག་འཕྲོ་འདུ་ལས། །དཔལ་ལྡན་ལས་བྱེད་མགོན་པོ་བྱ་རོག་གདོང༌། །མཐིང་ནག་སྦོམ་ཐུང་གནམ་ལྕགས་མཆུ་སྡེར་ཅན། །རྡོ་རྗེའི་གཤོག་གདེང་ཕྱག་གཉིས་གྲི་གུག་དང༌། །ཐོད་ཁྲག་འཛིན་ཅིང་དུར་ཁྲོད་ཆས་ཀྱི་བརྒྱན། །ཞབས་གཉིས་བརྐྱང་བསྐུམས་དོར་སྟབས་དྲག་པོ་ཡིས། །དགྲ་བགེགས་བདུད་དཔུང་བརྫེས་པའི་གཡོན་ངོས་ན། །དམར་མོ་འབར་གདོང་ཙནྜི་ཀ་དང་ནི། །ཕྱོགས་མཚམས་རང་འདྲའི་ཚེ་བདག་སོགས་བདག་དང༌། །འཆི་བདག་ལ་སོགས་བྱ་གདོང་སྟོང་ཕྲག་དང༌། །ཤ་ཟ་འབུམ་སྡེ་མ་མོ་བྱེ་བའི་ཚོགས། །མཁའ་འགྲོ་སྡེ་བརྒྱད་ཡང་འཁོར་དཔག་མེད་བཅས། །ཀུན་གྱི་གནས་གསུམ་འབྲུ་གསུམ་གྱིས་མཚན་གྱུར། །སྤྱན་འདྲེན་ནི། ཧཱུཾ། ཁྲག་འཐུང་དབྱིངས་ཀྱི་རོལ་གར་གདུག་པའི་གཤེད། །མ་ལུས་དྲེགས་ཚོགས་དཔལ་ལྡན་ལས་ཀྱི་མགོན། །འཁོར་བཅས་བསིལ་བའི་ཚལ་ནས་མྱུར་བར་ནི། །འབོད་པའི་དབྱངས་བརྡས་བསྐུལ་ལོ་གཤེགས་སུ་གསོལ། །ཨོཾ་བཛྲ་མཧཱ་ཀཱ་ལ་སུ་ཏྲི་ཡ་མ་དུ་ཛཿཛཿཧཱུཾ་བཾ་ཧོཿ ཨ་བྷི་ཥཉྩ་ཏུ་མཾ། མཆོད་པ་ནི། ཧཱུཾ། རྣམ་དག་ལྟ་བའི་མཆོད་ཡོན་རྒྱ་མཚོའི་འཇིངས། །འཁྲུལ་མེད་སྒོམ་པའི་མེ་ཏོག་སྤྱོད་པའི་སྤོས། །ཏིང་འཛིན་སྒྲོན་མེ་སྡོམ་པའི་དྲི་ཆབ་དང༌། །འབྲས་བུའི་ཞལ་ཟས་རྫོགས་པའི་རོལ་མོ་འབུལ། །གཏོར་བསྔོ་ནི། ཨོཾ་ལས་ཁྱབ་བརྡལ་ཆོས་དབྱིངས་ཐོད་པའི་ཀློང༌། །ཨཱཿལས་འགག་མེད་རང་མདངས་གཏོར་མའི་ཚོགས། །ཧཱཾ་ལས་སྣ་ཚོགས་དཀར་དམར་འཕྲོ་འདུ་ཅན། །ཧ་ཧོ་ཧྲཱིཿལས་ཡེ་ཤེས་བདུད་རྩིར་འགྱུར། །ཨོཾ་མཧཱ་ཀཱ་ལ་ཡ་ཤཱ་ས་ན་སོགས་དང༌། གུ་ན་ཧྲཱི་ད་སོགས། ཨ་ཀ་རོ་སོགས། བསྟོད་པ་ནི། ཧཱུཾ། ཐོད་པའི་སྐྱོགས་ཀྱི་ཁྲག་འཐུང་རྡོ་རྗེ་གདེང༌། །སྲིད་པའི་གཉེན་དུ་བླ་མེད་ཟླ་བའི་ཆ། །མཐིང་ནག་མེ་འོད་འཇའ་ཚོན་འཁྲུགས་པའི་བརྫུ། །སྣ་ཚོགས་རང་དགའི་ངོ་ན་ཀུན་ཏུ་སྣང༌། །དེ་ཕྱིར་སྲིད་པའི་འཕྲོ་འདུ་རང་རིག་ཏུ། །ཤེས་པས་བསྟོད་བྲལ་ཁྱོད་ལ་བསྟོད་བགྱིས་ན། །སྐྱེ་འཇིག་སྒྱུ་མའི་གཡུལ་ངོ་བཅོམ་པ་དང༌། །ཡེ་ཤེས་སྣང་བ་ཕྱོགས་བཅུར་རྒྱས་པར་མཛོད། །ཉོན་མོངས་རང་རིག་ཀློང་དུ་ཞི་བ་དང༌། །ཏིང་འཛིན་རྒྱ་མཚོའི་རྩལ་སྣང་དབང་སྡུད་ཅིང༌། །ཡིད་སྲུབས་དྲག་པོའི་འཕྲུལ་འཁོར་ཚར་གཅོད་པའི། །ཕྲིན་ལས་ཁྱེད་ལ་རེའོ་མྱུར་དུ་མཛོད།། ༈ །།དཔལ་ཡེ་ཤེས་ཀྱི་མགོན་ལྷ་མོ་དུད་སོལ་མའི་གཏོར་བསྔོ་བསྡུས་པ་བཞུགས་སོ། །སྭ་བྷཱ་ཝས་སྦྱངས། སྟོང་པའི་ངང་ལས་ཨེ་ཡཾ་ཝཾ་རཾ་ལཾ། །སུཾ་བྷྲུཾ་ཞུ་བའི་ཆོས་འབྱུང་གྲུ་བཞི་དལ། །རི་རབ་རྭ་གུར་རིན་ཆེན་གཞལ་མེད་ཁང༌། །མཚན་ཉིད་རྫོགས་པའི་ནང་དུ་ཐོད་པའི་མཁང༌། །གྲུ་གསུམ་མེ་རླུང་འཁྲུགས་པའི་ཁྲག་མཚོའི་དབུས། །མཐིང་ནག་ཧཱུཾ་ལས་བཅོམ་ལྡན་དུད་སོལ་མ། །ནག་པོའི་སྤྲིན་འདྲ་ཁྲོ་གཏུམ་སྦེག་པའི་གཟུགས། །མཆེ་གཙིགས་ལྗགས་འདྲིལ་མི་རོ་རེངས་པ་གསོལ། །དམར་བའི་སྤྱན་གསུམ་བཟློག་གཟིགས་ཟུར་ཕུད་ཅན། །ལན་བུ་གཡོན་འཁྱིལ་ཐོད་པ་སྦྲུལ་གྱིས་བརྒྱན། །སྙན་གོང་དར་ནག་ཨུཏྤལ་རོ་ཉེ་དང༌། །སྦྲུལ་དང་སེངྒེ་རྣ་རྒྱན་གླང་ལྤགས་གསོལ། །ཕྱག་བཞི་གཡས་གཉིས་རལ་གྲི་ཐོད་ཁྲག་གཡོན། །ཤཀྟི་ཏྲི་ཤུ་བཟུང་ཞིང་ཕྱག་རྒྱ་དྲུག །ཁྲག་ཞག་ལྷ་མིན་མགོ་བའི་དོ་ཤལ་ཅན། །བ་གླང་ཀོ་རློན་རེ་ལྡེས་སྨད་དཀྲིས་ནས། །ཀླུ་དབང་སྐེ་རགས་ཙན་འཁྱིལ་ལྕགས་སྒྲོག་འཆང༌། །གྭ་དམར་བོང་བུའི་སྟེང་དུ་འགྱིང་ཞིང་སྒེག །ཟུར་གསུམ་གཅེར་བུ་རལ་ཅན་སྙིང་ཁྲག་འཛིན། །ཕྱི་སྣམ་ནང་ཕྱོགས་དཀར་སེངས་དམར་ལྗང་བཞི། །གྲི་ཐོད་འཛིན་མ་བདུན་ཡང་བོང་བུ་ཞོན། །ཕྱོགས་བཞིར་སེངྒེ་སྟག་སྤྱང་ཕག་དང་མཚམས། །བྱ་རྒོད་སྐྱང་ཀ་དུར་བྱ་བྱ་གདོང་མ། །དྲེའུ་ཆིབས་ཤིང་དྲི་ཐོད་འཛིན་དང་སྒོར། །ཀཾ་ཀའི་གདོང་ཅན་མདའ་གཞུ་སྤུ་གྲི་སྦྲུལ། །ནད་རྐྱལ་གཡོན་པ་ཐོད་ཁྲག་སྟག་སྤྱང་སྤྲེའུ། །དྲེད་ཞོན་འཁོར་ཡུག་མ་མོ་འབུམ་གྱི་སྡེ། །དུར་ཁྲོད་ཆས་རྒྱན་ཨོཾ་ཨཱཿཧཱུཾ་གིས་མཚན། །སྤྱན་འདྲེན་ནི། ཧཱུཾ། སུམ་ཅུ་རྩ་བདུན་གནས་ཀྱི་ཕོ་ཉ་མོའི། །ཚོགས་ཀྱི་དབང་ཕྱུག་རིགས་ལྡན་དུད་སོལ་མ། །དད་དང་གདུང་བའི་སྤྱན་འདྲེན་འདིར་གཤེགས་ལ། །དྲག་ཤུལ་ཆེན་ཆེན་པོས་དགྲ་བགེགས་འཇོམས་པར་མཛོད། །དྲིཥྱ་ཛཿཧཱུཾ་བཾ་ཧོཾཿས་གཉིས་མེད་བསྟིམ། ཨོཾ་བཛྲ་ས་མ་ཡ་ཧ་ན་ཧ་ན་ཧཱུཾ་ཕཊཿ ས་དམ་ལ་བཞག མཆོད་པ་ནི། ཧཱུཾ། སྨིན་བྱེད་དབང་གི་ཆུ་བོའི་ཨརྒྷཾ་སྒྲེང༌། །དམ་ཚིག་མེ་ཏོག་བསྐྱེད་རིམ་སྤོས་ཀྱི་དུད། །རྫོགས་པའི་མར་མེའི་སྤྱོད་པའི་དྲི་ཆབ་དང༌། །འབྲས་བུའི་ཞལ་ཟས་མཆོག་གིས་མཆོད་པར་བགྱི། །གཏོར་བསྔོས་ནི། ཧ་ལས་ཐོད་པའི་གཏོར་མ་གསེར་བཞིན་ལྟར། །ཧོ་ཿལས་དྲི་བཟང་ཀུན་གྱི་འབྱུང་ཁུངས་དང༌། །ཧྲཱིཿལས་རོ་བཅུད་ལྷ་རྫས་ལས་འདས་པའི། །ཡེ་ཤེས་བདུད་རྩིའི་རྒྱ་མཚོ་ཆེན་པོར་གྱུར། །ཨོཾ་ཧཱུཾ་ཤྲཱི་ཡ་དེ་ཝི་ཀཱ་ལི་ཀཱ་ལི་མཧཱ་ཀཱ་ལི་ཧཱུཾ་བྷྱོཿཨི་དཾ་བ་ལིང་གྲིཧྣ་གྲྀཧྣ་པ་ཡ་ཧཱུཾ་ཕཊཿ འདོད་གསོལ་ནི། དཔལ་ལྡན་དུད་གསོལ་ལྷ་མོ་འཁོར་བཅས་ཀྱིས། །མཆོད་སྦྱིན་གཏོར་མའི་འདི་བཞེས་ཕྲིན་ལས་མཛོད། །ཕ་རོལ་བདུད་ཀྱི་ཚོགས་རྣམས་བཟློག་པ་དང༌། །བསྟན་འགྲོ་བདེ་སྐྱིད་གོང་དུ་འཕེལ་བར་མཛོད། །བསྟོད་པ་ནི། ཧཱུཾ། དྷུ་ཡིག་གིས་བརྗོད་བདག་ཉིད་ཐབས་ཀྱི་ལྷས། །ཤེས་རབ་ཡུམ་ལ་རྗེས་སུ་ཆགས་བཞིན་པས། །བསྙེན་པའི་ཚུལ་ཤེས་ཞི་སོགས་གང་འདོད་དེར། །མོད་ལ་བརྗོད་འདི་འོལ་ཕྱིར་མི་སྤོབས་མཐུ། །མཾ་ཡིག་ནཱ་ཌཱིར་ཉི་མའི་སྡེ་འཆིངས་པ། །ནང་གི་ལྷ་མོ་ཁྱོད་མཉེས་ཉམས་བརྒྱའི་གར། །ནཱ་དའི་དབྱངས་སྦྱར་ཁམས་གསུམ་དུ་བསྒྱུར་ཚེ། །ཕུང་ཁམས་འཇའ་ཚོན་སྟོན་པའང་སྒྱུ་མའི་ཟོལ། །གཱ་ཡིག་ཉི་ཟླ་སྦྱར་བ་སྒྲ་གཅན་ཁར། །ཟོས་དུས་གསང་བའི་མ་མོ་ཁྱོད་ཞབས་དྲན། །སྒོ་གསུམ་དྷུ་ཏིའི་དབྱིངས་སུ་ཐིམ་གྱུར་བས། །མངོན་པར་བྱང་ཆུབ་ཡུད་ཀྱིས་དེ་ལ་ཤར། །རྀ་ཡིག་སྒྱུ་མའི་ཁམས་བཞི་ལྷ་མོའི་གླུས། །སྟོང་བཞི་མཐའ་ལས་སད་པའི་ཡེ་ཤེས་ལུས། །སླད་ནས་ཡང་དག་མཐའ་དང་ནམ་གཞར་ཡང༌། །མི་ཕྱེད་འདོད་པས་དངོས་གྲུབ་སྦྱིན་ཁྱོད་ཀྱིས། །བཤད་སྒྲུབ་པདྨོའི་འབྱུང་གནས་འདི་ཉིད་དུ། །མཁས་གྲུབ་ངང་པའི་དེད་དཔོན་ཀུན་འདུས་ནས། །པད་དཀར་བཞེད་པའི་དྲི་བསུང་གིས་སིམ་པའི། །དམ་ཆོས་མགྲིན་རྔ་བརྡུང་བའི་རྟག་འགེངས་མཛོད། ༈ །རྒྱལ་ཆེན་རྣམ་ཐོས་སྲས་ཀྱི་གསོལ་མཆོད་བསྡུས་པ་བཞུགས་སོ། །སྭ་བྷ་ཝས་སྦྱངས། མདུན་དུ་འཆི་མེད་ལྷ་ཡི་སྐྱེད་མོས་ཚལ། །ཡིད་འོང་འདོད་ཡོན་རྣམ་ལྔས་བརྒྱན་པའི་དབུས། །རིན་ཆེན་སྣ་ཚོགས་ལས་གྲུབ་ཕོ་བྲང་ཆེ། །བལྟ་ན་ངོམས་པ་མེད་པའི་གཞལ་མེད་ཁང༌། །ཕྱོགས་མཚམས་ཁང་བརྩེགས་བརྒྱད་དང་བཅས་པ་ལ། །ཁོར་ཡུག་གནོད་སྦྱིན་གྲོང་ཁྱེར་རྭ་བས་བསྐོར། །དེའི་དབུས་རིན་ཆེན་གཏེར་བུམ་བརྒྱད་ཀྱི་ཁར། །གདོང་ལྔའི་དབང་པོ་ཉལ་བའི་ཁྲི་སྟེང་དུ། །ཆོས་སྐྱོང་རྒྱལ་པོ་ཆེན་པོ་རྣམ་ཐོས་སྲས། །བཙོ་མའི་འོད་འབར་གོ་ཞུབ་རྒྱན་གྱིས་བརྒྱན། །ཕྱག་གཡས་ས་གསུམ་ནོར་བུའི་རྒྱལ་མཚན་དང༌། །གཡོན་པས་ནེའུ་ལེའི་མགྲིན་ལས་ནོར་བུ་བཙིར། །བརྗིད་སྐུ་ཉམས་ལྡན་རོལ་པའི་སྟབས་ཀྱིས་བཞུགས། །བཙུན་མོ་ནང་མི་མངག་གཞུག་རྒྱ་མཚོ་དང༌། །ཕྱོགས་མཚམས་ཁང་པར་གཏེར་གྱི་བདག་པོ་བརྒྱད། །འཁོར་ཚོགས་གནོད་སྦྱིན་བྱེ་བ་འབུམ་དང་བཅས། །གནས་གསུམ་འབྲུ་གསུམ་བཻཻཿཡིག་མཚན་པ་ལས། །འོད་འཕྲོས་རི་རབ་ཆེན་པོའི་བྱང་ཕྱོགས་ནས། །ཡེ་ཤེས་སེམས་དཔའ་འཁོར་བཅས་སྤྱན་དྲངས་གྱུར། །སྤྱན་འདྲེན་ནི། བཻཿ བྱང་ཕྱོགས་ལྕང་ལོ་ཅན་གྱི་ཕོ་བྲང་ནས། །རྒྱལ་ཆེན་རྣམ་མང་ཐོས་སྲས་འཁོར་བཅས་རྣམས། །དེང་འདིར་བདག་གིས་དད་པས་སྤྱན་འདྲེན་གྱིས། །མ་ཐོགས་མྱུར་དུ་གནས་འདིར་གཤེགས་སུ་གསོལ། །ཛཿཧཱུཾ་བཾ་ཧོཿ ས་གཉིས་མེད་དུ་བསྟིམ། ཨ་བྷི་ཥཉྩ་ཧཱུཾ། ས་དབང་བསྐུར། མཆོད་པ་ནི། བཻཿ བརྟན་གཡོ་སྣང་སྲིད་སྣོད་བཅུད་མ་ལུས་པ། །ཏིང་འཛིན་སྔགས་དང་ཕྱག་རྒྱས་བྱིན་རླབས་ཏེ། །མཐོ་རིས་འབྱོར་པ་མི་བཟད་ནམ་མཁའི་མཛོད། །བཀོད་པའི་ངོ་མཚར་མཆོད་སྤྲིན་རྒྱ་མཚོ་འབུལ། །གཏོར་བསྔོ་ནི། གཏོར་སྣོད་རིན་ཆེན་སྣོད་བཟང་ཡངས་པའི་ནང༌། །གཏོར་མ་འབྲུ་བཞི་སྦྱངས་རྟོགས་སྦར་བའི་སྒྲོན། །གཏོར་རྫས་བཟའ་བཅའ་ལྡག་གཞི་སྣ་ཚོགས་པ། །འདོད་ཡོན་ལྔ་ལྡན་ཡེ་ཤེས་བདུད་རྩིར་གྱུར། །ཨོཾ་བཻ་ཤྲ་མ་ཎ་སོགས་ཕུལ བསྟོད་པ་ནི། བཻཿ གསེར་རི་འབུམ་གྱི་ལང་ཚོ་ཆགས་པའི་སྐུ། །འཕྲོག་བྱེད་སྟེང་ན་རྒྱལ་མཚན་ནེའུ་ལེ་འཛིན། །རྣམ་མང་འདོད་དགུའི་དཔལ་ལ་དབང་འབྱོར་བའི། །རྒྱལ་ཆེན་རྣམ་ཐོས་སྲས་ལ་ཕྱག་འཚལ་བསྟོད། །འཁོར་ཚོགས་རིན་ཆེན་གཏེར་འཛིན་རྟ་བདག་བརྒྱད། །ནང་མའི་བཀའ་བློན་སྡེ་དཔོན་ཉི་ཤུ་བརྒྱད། །ལས་བྱེད་དམག་དཔོན་སྟོབས་ཆེན་སུམ་ཅུ་གཉིས། །གནོད་སྦྱིན་བྱེ་བའི་ཚོགས་དང་བཅས་ལ་བསྟོད། །དེ་ལྟར་བསྟོད་ནས་རྣམ་ཀུན་བདག་ཅག་གི །ཡིད་ལ་ཅི་འདོད་བསམ་པའི་མོད་ཉིད་དུ། །འབད་མེད་ལྷུན་གྱིས་གྲུབ་ནས་ཚེ་འདི་གར། །རང་རིག་བསམ་འཕེལ་མཆོག་གི་དངོས་གྲུབ་སྩོལ། །ཚེ་རིང་མཆེད་ལྔའི་གསོལ་མཆོད་བསྡུས་པ་བཞུགས་སོ། །སྭ་བྷ་ཝ་ས་སྦྱངས། མདུན་དུ་རིན་ཆེན་ས་གཞི་སྨན་གྱི་ལྗོངས། །རྣམ་མང་ཡིད་མཐུན་མཛེས་པར་བརྒྱན་པའི་དབུས། །འདབ་བརྒྱའི་ལྟེ་བར་སེངྒེ་ལ་ཆིབས་པའི། །ཇོ་མོ་བཀྲ་ཤིས་ཚེ་ཡི་དབང་ཕྱུག་མ། །དཀར་མོ་ཕྱག་གཉིས་རྡོ་རྗེ་ཚེ་བུམ་བསྣམས། །ཤར་དུ་རྒྱང་བུར་མཐིང་གི་ཞལ་བཟང་མ། །སྔོན་མོ་ཕྱག་གཉིས་མེ་ལོང་བ་དན་འཛིན། །ལྷོ་རུ་སྟག་མོར་མི་གཡོ་གླང་བཟང་མ། །སེར་མོ་ཕྱག་གཉིས་ཟས་ཀྱི་གཞོང་པ་འཛིན། །ནུབ་ཏུ་ཤ་བར་ཅོད་པན་མགྲིན་བཟང་མ། །དམར་མོ་ཕྱག་གཉིས་གཏེར་སྒྲོམ་ནོར་བུ་འཛིན། །བྱང་དུ་འབྲུག་མོར་གཏལ་དཀར་འགྲོ་བཟང་མ། །ལྗང་མོ་ཕྱག་གཉིས་རྩྭ་དང་སྦྲུལ་ཞགས་འཛིན། །ཀུན་ཀྱང་བཅུ་དྲུག་ལང་ཚོ་རྒྱས་པ་ལ། །སྣ་ཚོགས་རིན་ཆེན་རྒྱན་དང་དར་གྱིས་གཡོགས། །ཤིན་ཏུ་ཆགས་པས་སྒེག་ཅིང་འགྱིང་བ་ལ། །ཀུན་གྱི་གནས་གསུམ་འབྲུ་གསུམ་མཚན་པ་ལས། །འོད་འཕྲོས་ཡེ་ཤེས་སེམས་དཔའ་སྤྱན་དྲངས་གྱུར། །སྤྱན་འདྲེན་ནི། བྷྱོཿ ཕུན་ཚོགས་དཔལ་དང་ལྡན་པའི་བལ་བོད་མཚམས། །བཀྲ་ཤིས་མཐོན་མཐིང་རི་ཡི་རྒྱལ་མོ་ནས། །ཊཱཀྐི་མཆེད་ལྔ་འཁོར་དང་བཅས་པ་རྣམས། །དད་པས་འབོད་དོ་མྱུར་དུ་གཤེགས་སུ་གསོལ། །ཛཿཧཱུཾ་བཾ་ཧོ་སྲ་བསྲེས། ས་མ་ཡ་ཧཱུཾ། ས་དམ་ལ་བཞག མཆོད་པ་ནི། བྷྱོཿ ནམ་མཁའི་ཁམས་ཀུན་མེ་ཏོག་ཆར་གྱིས་བཀང༌། །བདུག་སྤོས་སྤྲིན་གསེབ་མར་མེ་ཉིན་མོར་བྱེད། །དྲི་ཆབ་མཚོ་དབུས་ཞལ་ཟས་ལྷུན་པོའི་སྤོར། །ལྷ་ཡི་རོལ་མོ་ལ་སོགས་རྫོགས་པར་འབུལ། །གཏོར་བསྔོ་ནི། གཏོར་སྣོད་ཨོཾ་ལས་རིན་ཆེན་སྣོད་ནང་དུ། །གཏོར་མ་འབྲུ་གསུམ་སྦྱངས་རྟོགས་སྦར་བ་ཡིས། །གཏོར་རྫས་དཀར་གསུམ་མངར་གསུམ་ཟག་མེད་ཀྱི། །ཡེ་ཤེས་བདུད་རྩི་རྒྱ་མཚོ་ཆེན་པོར་གྱུར། །མཾ་ལཾ་ཨཾ་ཙཾ་ཏཾ་སོགས་ཀྱིས་ཕུལ། བསྟོད་པ་ནི། བྷྱོཿ དགོས་འདོད་བདུད་རྩི་ཡིད་བཞིན་འཛག་པའི་ཟླ། །བཅུ་དྲུག་ཡིད་འོང་ཆ་ཤས་རྫོགས་པའི་སྐུ། །གདོང་ལྔའི་སྟེང་ན་རྡོ་རྗེ་ཚེ་བུམ་བསྣམས། །ཚེ་དཔལ་ཀུན་སྩོལ་མ་ལ་ཕྱག་འཚལ་བསྟོད། །ཕྱོགས་བཞིར་མཆེད་འཁོར་མཐིང་གི་ཞལ་བཟང་མ། །མི་གཡོ་གླང་བཟང་ཅོད་པན་མགྲིན་བཟང་མ། །གཏལ་དཀར་འགྲོ་བཟང་མ་བཅས་མཆེད་ལྔ་པོས། །ལས་བཞི་སྣ་ཚོགས་སྒྲུབ་ལས་མི་གཡེལ་བར། །བདག་ལ་འཆི་མེད་ཚེ་དང་བུ་སློབ་འཁོར། །སྣང་གསལ་པྲ་དང་ཟས་ནོར་ཕྱུགས་སོགས་ཀྱི། །དངོས་གྲུབ་ཆར་གྱིས་བསམ་པའི་སྣོད་བཀང་ནས། །མཐར་ཐུག་བདེ་ཆེན་མཆོག་གི་དངོས་གྲུབ་སྩོལ།། ༈ །།རྡོ་རྗེ་གཡུ་སྒྲོལ་མའི་གསོལ་མཆོད་བསྡུས་པ་བཞུགས་སོ། །སྭ་བྷ་ཝས་སྦྱངས། མདུན་དུ་དག་པ་འཕྲུལ་གྱི་གུར་ཁང་དུ། །བོད་སྐྱོངས་བརྟན་མའི་གཙོ་མོ་གཡུ་སྒྲོལ་མ། །དཀར་གསལ་ཕྱག་གཉིས་གསེར་གྱི་རྔ་ཆུང་འཁྲོལ། །འཛུམ་བཅས་ཕྱེད་ཀྲུང་འོད་ཟེར་ཀློང་ན་བཞུགས། །ཕྱོགས་བཞིར་མཆེད་བཞི་ཀུན་ཀྱང་བརྒྱད་གཉིས་ཀྱི། །ལང་ཚོ་ལ་གནས་དར་དང་རིན་ཆེན་སྤུད། །གཙོ་མོའི་ཐུགས་ཀའི་ཧྲཱིཿལས་འོད་འཕྲོས་པས། །དག་པའི་ཞིང་ནས་ཡེ་ཤེས་སྤྱན་དྲངས་གྱུར། །སྤྱན་འདྲེན་ནི། ཧྲཱིཿ ཆོས་སྐུའི་དབྱིངས་ལ་སྤྲོས་པས་མི་མངའ་ཡང༌། །ལོངས་སྐུ་རིགས་ལྔ་མ་དང་མཁའ་འགྲོར་སྟོན། །སྤྲུལ་སྐུ་སྨན་བཙུན་མཆེད་ལྔ་འཁོར་བཅས་རྣམས། །སྤྱན་འདྲེན་མཆོད་པའི་གནས་འདིར་གཤེགས་སུ་གསོལ། །ཛཿཧཱུཾ་བཾ་ཧོ། མཆོད་པ་ནི། ཧྲཱིཿ གཞི་དབྱིངས་སྟོང་གསལ་མཁའ་ལྟར་ཁྱབ་པའི་ནང༌། །ལམ་གྱི་སྣང་བ་སྣ་ཚོགས་མཆོད་པའི་སྤྲིན། །འབྲས་བུ་རིག་སྟོང་ལྷན་ཅིག་སྐྱེས་མ་ལ། །བླང་དོར་མེད་པའི་མཆོད་གཏོར་འབུལ་གྱིས་བཞེས། །ཨོཾ་བཛྲ་པྲ་མོ་ཧ་པཱུ་ཛ་བ་ལིངྟ་ཁ་ཁ་ཁཱ་ཧི་ཁཱ་ཧིཿ ས་གཏོར་མ་ཕུལ། བསྟོད་པ་ནི། ཧྲཱིཿ རྡོ་རྗེ་གཡུ་སྒྲོན་ཤིན་ཏུ་མཛེས་པའི་སྐུ། །དཀར་གསལ་གངས་རིའི་ངོས་ལ་ཉི་ཤར་འདྲ། །སྒྲུབ་པ་པོ་ལ་དངོས་གྲུབ་མཆོག་སྩོལ་བའི། །མཆེད་ལྔ་འཁོར་དང་བཅས་ལ་ཕྱག་འཚལ་བསྟོད། །སྔོན་ཚེ་ཆོས་རྗེ་བརྒྱུད་པའི་སྤྱན་སྔ་རུ། །ཇི་ལྟར་ཞལ་བཞེས་ཐུགས་དམ་དྲན་མཛོད་ལ། །རྣལ་འབྱོར་བདག་ལ་དགྱེད་པའི་ཞལ་བཟང་སྟོན། །བཅོལ་བའི་འཕྲིན་ལས་མྱུར་དུ་འགྲུབ་པར་མཛོད། །རྒྱལ་ཆེན་སྐུ་ལྔའི་གསོལ་མཆོད་བསྡུས་པ་བཞུགས་སོ། །ཧཱུཾ། སྤྲོས་བྲལ་ཆོས་ཀྱི་སྐུ་ལས་ལོངས་སྐུའི་དངས། །རིགས་ལྔ་གངས་ཆེན་མཚོ་ཡི་སྒྱུ་འཕྲུལ་གར། །ལེགས་བསྒྱུར་བཅོམ་ལྡན་པདྨ་དབང་ཆེན་གྱི། །ཡང་སྤྲུལ་དྲེགས་པའི་གཙོ་བོ་བེ་ཧ་ར། །སྐུ་གསུང་ཐུགས་ཡོན་ཕྲིན་ལས་རྒྱལ་པོ་ལྔ། །ཡབ་ཡུམ་སྲས་དང་མངག་བཞུག་བྲན་གཡོག་བཅས། །དེང་འདིར་དམ་ལྡན་སྒྲུབ་པའི་རྣལ་འབྱོར་ངས། །དད་པས་འབོད་དོ་མཆོད་པའི་གནས་འདིར་གཤེགས། །དངོས་གཤམ་ཡིད་སྤྲུལ་མཆོད་རྫས་ནམ་མཁའི་མཛོད། །མཛད་མེད་གཏེར་དུ་སྔགས་རྒྱ་ཏིང་འཛིན་གྱིས། །བྱིན་གྱིས་བརླབས་པའི་མཆོད་གཏོར་འདི་བཞེས་ལ། །བདག་དང་བསྲུང་བྱ་མི་མཐུན་ཕྱོགས་ཀུན་ཞི། །ཚེ་བསོད་དཔལ་འབྱོར་སྟོབས་རྒྱས་གང་འདོད་ཡུལ། །དབང་བསྡུས་དགྲ་བགེགས་བརླག་སོགས་རབ་འབྱམས་ལས། །ཡོངས་གྲུབ་བསྟན་འགྲོར་ཕན་བདེ་རྒྱ་ཆེན་པོ། །སྤྱོད་ནུས་མཐུ་དང་ནུས་པ་ཕུན་ཚོགས་མཛོད།། །།དམ་ཅན་རྡོ་རྗེ་ལེགས་པའི་གསོལ་བསྡུས་བཞུགས། ཧཱུཾ། ཆོས་ཀྱི་དབྱིངས་ལས་སྒྱུ་མའི་སྐུར་སྟོན་པ། །འཛམ་གླིང་སྐྱེས་མཆོག་བཛྲ་ཐིག་ལེ་རྩལ། །དམ་ཚིག་གདུང་དབྱངས་འབོད་པའི་སྤྱན་འདྲེན་གྱིས། །ཆོས་འཁོར་གར་བཞུགས་གནས་ནས་གཤེགས་སུ་གསོལ། །འདི་ནང་དངོས་དང་ཡིད་ལས་འབྱུང་བ་ཡི། །དམ་རྫས་སྨན་གཏོར་རཀྟ་གསང་བའི་རྫས། །ར་ཡི་དབང་པོ་རྣམ་ལྔ་ལ་སོགས་པ། །དམ་བཅས་འཁོར་དང་བཅས་ལ་འབུལ་གྱིས་བཞེས། །སྔོན་ཚེ་བཅོམ་ལྡན་ཕྱག་ན་རྡོ་རྗེ་ཡི། །སྤྱན་སྔར་བསྟན་དང་དེ་འཛིན་སྐྱེས་བུ་ལ། །གཡེལ་མེད་སྐྱོང་བའི་ཐུགས་དམ་བརྩེར་དགོངས་ཏེ། །རྣལ་འབྱོར་ལམ་གྱི་བར་ཆད་ཞི་བར་མཛོད། །མདོར་ན་གནས་སྐབས་ཆོས་མཐུན་ལེགས་ཚོགས་ཀྱིས། །བསམ་པ་ཆོས་བཞིན་སྒྲུབ་པའི་བསྲུང་སྐྱོབས་དང༌། །མཐར་དུགས་རང་སེམས་ཆོས་སྐུར་རྟོགས་པའི་གེགས། །གཉིས་འཛིན་རེ་དོགས་བསྒྲལ་བའི་གྲོགས་མཛོད་ཅིག །ཇག་མེ་གསོལ་བསྡུས་བཞུགས། ཀྱཻ། མི་མངོན་དབྱིངས་ལས་བདུད་སྡེར་ཁྲོས་པའི་སྐུ། །རྟ་མཆོག་ཐུགས་སྤྲུལ་ཆེན་པོ་གཤན་པ་དམར། །ཡང་འཁོར་གཤན་དམར་འབུམ་སྡེའི་འཁོར་དང་བཅས། །ཐིམ་ཡུལ་བདེ་ཕུག་གནས་ནི་གཤེགས་སུ་གསོལ། །དགྱེས་པའི་མཆོད་རྫས་ནམ་མཁའི་ཕ་མཐར་བརྡལ། །མཐུན་རྫས་བཤོས་བུ་ལྷུན་པོའི་གཏོས་དང་མཉམ། །དམ་རྫས་བདུད་རྩི་ཕྱོགས་ཀྱི་མཚོ་ལྟར་ཁྱིལ། །མ་ལུས་སྟོང་ཁམས་བློ་ཡིས་བླངས་ཏེ་འབུལ། །བཞེས་ནས་དཔལ་ལྡན་འབྲུག་པའི་བསྟན་པ་དང༌། །དེ་འཛིན་སྐྱེས་བུ་བསྲུང་ཞིང་སྐྱོང་བར་མཛོད། །གནས་སྐབས་བདག་ཅག་འཁོར་དང་བཅས་རྣམས་ཀྱིས། །གང་བཅོལ་ཕྲིན་ལས་ཐོགས་མེད་འགྲུབ་པ་དང༌། །མཐར་ཐུག་བྱང་ཆུབ་ལམ་ལ་ཕྱི་ནང་གི །བདུད་སྡེ་བཅོམ་པའི་གྲོགས་དང་དཔུང་མཛོད་ཅིག །སྒོ་མོ་གསོལ་བསྡུས་བཞུགས། ཧཱུཾ། ཞི་བའི་དབྱིངས་ལས་འགག་མེད་ཁྲོ་བོའི་སྐུ། །གསང་བདག་ཐུགས་སྤྲུལ་དམ་ཅན་སྒོ་བདུད་པ། །འཁོར་བཅས་འཇིགས་ཤིང་རྔམ་པའི་ལུང་པ་ནས། །སྒྲུབ་ཅིང་མཆོད་པའི་གནས་འདིར་གཤེགས་སུ་གསོལ། །མཉེས་པའི་མཆོད་རྫས་བསྟན་དགྲ་བསྒྲལ་བ་ཡི། །ཁྲག་རྒྱུན་མཚོ་ལྟར་འཁྱིལ་བའི་སྨན་རཀ་དང༌། །ཤ་རུས་ལྷུན་ལྟར་བརྗིད་པའི་བ་ལིངྟ། །མཐུན་རྫས་མ་ཚང་མེད་པར་དམིགས་ཏེ་འབུལ། །བཞེས་ནས་བསྟན་དང་གདན་ས་སྐྱོང་བ་ཡི། །དཔལ་ལྡན་བླ་མའི་སྐུ་ཚེ་ཕྲིན་ལས་སྤེལ། །གནས་སྐབས་བདག་ཅག་འཁོར་དང་བཅས་རྣམས་ཀྱི། །འགལ་རྐྱེན་སོལ་ལ་མཐུན་རྐྱེན་ཡིད་བཞིན་སྒྲུབས། །མཐར་ཐུག་ཡང་དག་ལས་ལ་བར་གཅོད་པའི། །ཡིད་སྲུབས་དཔུང་ལས་རྒྱལ་བའི་གྲོགས་མཛོད་ཅིག །དགོན་བྲག་པའི་གསོལ་བསྡུས་ནི། ཧཱུཾ། སྣང་སྲིད་རོལ་པ་དག་པའི་ངང་ཉིད་ལས། །འཇིག་རྟེན་དྲེགས་པའི་རྗེ་བོར་སྐུར་སྟོན་པ། །དགོན་བྲག་བཙན་རྒོད་འཁོར་དང་བཅས་པ་རྣམས། །མ་ཐོགས་མཆོད་པའི་གནས་འདིར་མྱུར་དུ་གཤེགས། །དེང་འདིར་སྔགས་རྒྱ་ཏིང་འཛིན་གྱིས་སྤྲུལ་པའི། །སྨན་རཀ་གཏོར་མའི་མཆོད་པ་འདི་བཞེས་ལ། །གདུང་འཛིན་སྤྲུལ་སྐུ་དབང་པོའི་སྤྱན་སྔ་རུ། །ཇི་ལྟར་ཁས་བླངས་ཞལ་འཆེ་དམ་བཅས་བཞིན། །གདན་ས་ཆོས་སྡེ་ཆེན་པོ་འདི་ཉིད་ཀྱི། །བཤད་སྒྲུབ་བསྟན་པ་དར་ཞིང་རྒྱས་པ་དང༌། །དེ་འཛིན་སྐྱེས་བུའི་ཕྲིན་ལས་གོང་དུ་སྤེལ། །ཆོས་སྲིད་མངའ་ཐང་རྒྱས་པའི་གྲོགས་མཛོད་ཅིག །རྡོ་རྗེ་དྲག་བཙན་གྱི་གསོལ་བསྡུས་ནི། ཧཱུཾ། གཞོམ་མེད་དབྱིངས་ལས་འགགས་མེད་ཐུགས་རྗེའི་རྩལ། །པདྨའི་ཕོ་ཉ་དྲག་པོའི་སྐུར་སྟོན་པ། །བཙན་རྒོད་ཆེན་པོ་རྡོ་རྗེ་དྲག་པོ་རྩལ། །འཁོར་བཅས་མཆོད་པའི་གནས་འདིར་མྱུར་དུ་གཤེགས། །དེང་འདིར་སྔགས་རྒྱ་ཏིང་འཛིན་བྱིན་རླབས་པའི། །མཆོད་གཏོར་ནམ་མཁའི་མཛོད་ལས་བླངས་ཏེ་འབུལ། །དགྱེས་ཤིང་ཚིམ་པར་བཞེས་ནས་གདན་ས་འདིར། །བཤད་དང་སྒྲུབ་པ་ཚུལ་བཞིན་བྱེད་པའི་སྡེར། །གནས་སྐབས་ལས་དང་བྱ་བ་གང་ལ་ཡང༌། །ཉིན་མཚན་གཡེལ་བ་མེད་པའི་སྲུང་སྐྱོབས་དང༌། །མཐར་ཐུག་གཞན་ཕན་བྱང་ཆུབ་བསྒྲུབ་པ་ལ། །གྲོགས་དང་དཔུང་གཉེན་དམ་པ་མཛད་དུ་གསོལ། །ཅེས་པ་རྣམ་སྲས་མན་ཆད་ཀྱི་གསོལ་བསྡུས་རྣམས་དགེ་རིན་པས་རང་གི་ངག་འདོན་གྱི་ཆེད་དུ་བྲིས་པའོ། །སྟག་ཚང་གནས་པོའི་གསོལ་བསྡུས་བཞུགས་སོ། །ཧཾཱུ། རྒྱལ་དབང་པདྨའི་ཕྲིན་ལས་ཕུར་པ་ཡི། །སྒྲུབ་གནས་མཆོག་ཏུ་བསྔགས་པ་སྟག་ཚང་གི །གནས་དང་གཏེར་གྱི་བདག་པོ་འཁོར་བཅས་རྣམས། །འབོད་པའི་དབྱངས་ལ་གསན་ཏེ་གནས་འདིར་གཤེགས། །བཟང་དགུའི་མཆོད་གཏོར་བདག་གིས་འབུལ་ལགས་ཀྱིས། །དགྱེས་དགུས་བཞེས་ལ་གང་བཅོལ་ཁྱོད་ཀྱིས་སྒྲུབས། །རིག་འཛིན་བླ་མའི་སྤྱན་སྔར་ཁས་འཆེ་བའི། །ཐ་ཚིག་དྲན་ཏེ་བསྟན་དང་དེ་འཛིན་སྐྱོངས། །ཁྱད་པར་དབེན་པར་ངོམས་པའི་རྣལ་འབྱོར་ལ། །གནས་སྐབས་འཚོ་སྐྱོང་ཡོན་གྱི་བདག་པོ་དང༌། །མཐར་ཐུག་འཕོ་ཆེན་འཇའ་ལུས་མཁའ་སྤྱོད་ཀྱི། །ཐེམ་སྐས་འཛུགས་ལ་སྡོང་གྲོགས་མཛད་དུ་གསོལ། །ཆ་རུའི་བཙན་གསོལ་བསྡུས་པ་ནི། ཀྱཻ། ཆོས་ཉིད་ཞི་བའི་དབྱིངས་ལས་མ་གཡོས་ཀྱང༌། །མ་རུངས་གདུལ་ཕྱིར་བཙན་རྒོད་འབར་བའི་སྐུ། །དགེ་བསྙེན་པདྨ་དོན་གྲུབ་འཁོར་དང་བཅས། །ཐོགས་མེད་རྫུ་འཕྲུལ་སྟོབས་ཀྱིས་གནས་འདིར་གཤེགས། །རབ་དམར་བརྗིད་ཆགས་མཆོད་གཏོར་འདི་བཞེས་ལ། །རབ་འཇིགས་སྟོབས་ཀྱིས་བསྟན་དགྲ་ཁ་བཏགས་ཏེ། །རབ་འབར་མཚོན་གྱིས་དོན་སྙིང་ལྐོག་མར་ཕྱུངས། །རབ་མྱུར་མཐུ་ཡིས་རྨེག་མེད་ཆམས་ལ་ཕོབས། །མདོར་ན་བདག་ཅག་ཡོན་མཆོད་འཁོར་བཅས་ཀྱི། །མི་མཐུན་འགལ་རྐྱེན་བར་ཆད་ཀུན་ཞི་ནས། །གནས་སྐབས་ཆོས་དང་མཐུན་པའི་དཔལ་བསྐྱེད་ལ། །མཐར་ཐུག་བྱང་ཆུབ་ལམ་གྱི་སྡོང་གྲོགས་མཛོད། །བྲག་དཀར་བཙན་གྱི་གསོལ་བསྡུས་ནི། ཀྱཻ། བདག་གི་རིགས་རུས་ལྷུན་པོའི་ཕྲག་པ་ནས། །འོང་བའི་ལྷ་བཙན་ཟླ་བ་ཉ་བའི་སྐུ། །བྲག་རི་སྤྲིན་དཀར་འཁྱིལ་བའི་གནས་མཆོག་ནས། །ཞི་འཛུམ་འོད་དཀར་ལྡན་པའི་གནས་འདིར་གཤེགས། །དམ་རྫས་བདུད་རྩིའི་མཆོད་གཏོར་འདི་བཞེས་ལ། །དམ་ཉམས་སྡང་བས་སྤ་ཀོངས་ཤིག །དམ་ཚིག་ཅན་ལ་བརྩེ་བས་བུ་བཞིན་སྐྱོངས། །དམ་ཆོས་སྤེལ་བའི་གྲོགས་དང་དཔུང་གཉེན་བྱོས། །དེ་ལྟར་མཆོད་ཅིང་གཉེར་དུ་གཏད་པའི་མཐུས། །གནས་འདིའི་ཆོས་བརྒྱུད་མཁས་དང་གྲུབ་པ་ཡི། །བསྟན་འཛིན་རྒྱུན་མི་ཆད་པར་སྲིད་མཐའི་བར། །ཚེས་པའི་ཟླ་ལྟར་འཕེལ་བའི་ཕྲིན་ལས་མཛོད། །གཞི་བདག་གསོལ་བསྡུས་ནི། ཧཱུཾ། ས་ཡི་ཕྱོགས་འདིར་གཉུག་མའི་གནས་པ་ཡི། །དཀར་ཕྱོགས་སྐྱོང་བ་ལྷ་སྐུ་མཐུ་བོ་ཆེ། །བཙན་དང་བདུད་རིགས་འགོང་པོ་ཐེའུ་རང་སོགས། །ཐམས་ཅད་མིང་ནས་འབོད་དོ་དེང་འདིར་གཤེགས། །འདི་ནང་སྔགས་རྒྱ་ཏིང་འཛིན་བྱིན་རླབས་པས། །གསེར་སྐྱེམས་བ་ལིང་མཆོད་པ་འདི་བཞེས་ལ། །གནོད་འཚེ་རུ་ང་གདུག་རྩུབ་ཀུན་ཞི་ནས། །གཞན་ཕན་བྱང་སེམས་ལྡན་པའི་ལས་མཛོད་ལ། །ཁྱད་པར་གནས་གཞིའི་བདག་པོ་ཁྱེད་རྣམས་ཀྱིས། །གློ་བུར་མགྲོན་དུ་ལྷགས་པར་བདག་ཅག་ལ། །ཇི་སྲིད་གནས་འདི་མ་བཏང་དེ་སྲིད་དུ། །ཆོས་དང་སྲིད་ཀྱི་ལེགས་ཚོགས་སྤེལ་བར་མཛོད། །དེ་ནས་འདོད་དོན་གསོལ་བ་ནི། ཧཱུཾ། སྔོན་ཚེ་རྒྱལ་དབང་བུ་རམ་ཤིང་པ་ཡི། །སྤྱན་སྔར་དམ་ཅན་རྒྱ་མཚོ་ཁྱེད་རྣམས་ཀྱིས། །ཆོས་བཞིན་སྒྲུབ་པར་བུ་བཞིན་སྐྱོང་བ་དང༌། །སྙིང་པོའི་བསྟན་པ་བསྲུང་བར་ཞལ་བཞེས་དགོངས། །བར་དུ་དཔལ་ལྡན་འབྲུག་པ་ཡབ་སྲས་ཀྱིས། །དམ་ཚིག་རྡོ་རྗེ་ཐོད་དུ་སྦྱིན་པའི་ཚེ། །ཇི་ལྟར་ཞལ་བཞེས་དམ་བཅའ་དེང་དགོངས་ནས། །དཔལ་འབྲུག་བསྟན་པ་ཉམས་པའི་ཚུལ་ལ་གཟིགས། །དེ་ནས་ལྗོངས་འདིའི་བསྟན་པའི་མངའ་བདག་རྗེ། །མཐུ་ཆེན་བླ་མའི་བདེན་ཚིག་རྡོ་རྗེའི་བཀས། །ཁྱེད་ལ་བསྟན་པའི་གཉེར་ཁ་གཏད་པ་འདི། །གཡེལ་ལམ་དགོངས་ནས་མཐུ་དང་དཔུང་བསྐྱེད་མཛོད། །ད་ནི་བདག་གི་སྙིང་ནས་དད་པ་ཡིས། །ཐུགས་དམ་བསྐུལ་ལོ་མཐུ་དང་རྩལ་སྟོན་པའི། །དུས་ལ་བབ་བོ་མ་འགྱངས་མཐོང་ཆོས་སུ། །བསྟན་པའི་རྒུད་པ་སླར་ཡང་གསོ་བར་མཛོད། །ཁྱེད་ཀྱི་མཐུ་སྟོབས་རྡུལ་གྱི་ཁ་ལོ་པས། །ནག་པོའི་ཕྱོགས་ཀྱི་ཁ་རླངས་མཐར་བྱེད་དེ། །དཀར་ཕྱོགས་ཉིན་མོར་བྱེད་པའི་སྣང་བ་ཡིས། །བསྟན་པའི་པད་ཚལ་སླར་ཡང་རྒྱས་པར་མཛོད། །བཤད་སྒྲུབ་འཁོར་ལོའི་ཆུ་འཛིན་མཁའ་ལ་འཁྲིགས། །སྦྱངས་ཡོན་སྙན་གྲགས་སྤྲིན་གྱི་སྒྲ་དབྱངས་ཀྱིས། །མཁས་དང་གྲུབ་པའི་གྲུ་ཆར་མགྲོན་ཁུག་ནས། །བསྟན་པ་དབྱར་གྱི་མཚོ་ལྟར་རྒྱས་པར་མཛོད། །ཚུལ་འཆོས་ངོ་ལྐོག་མེད་པའི་དད་འདུན་གྱིས། །ཚུལ་གནས་ཐོས་བསམ་སྒོམ་པའི་བྱ་བ་ལ། །ཚུལ་བཞིན་སྒྲུབ་པའི་བསྟན་འཛིན་སྐྱེས་བུའི་སྡེར། །ཚུལ་དགུའི་ཡོན་ཏན་དམ་པས་ཕྱུག་པས་མཛོད། །དེའི་མཐུས་རྒྱལ་ཁམས་སྤྱི་དང་ཡུལ་ལྗོངས་འདིར། །ཆར་ཆུ་དུས་འབེབས་ལོ་ཕྱུགས་རྟག་ཏུ་འཕེལ། །སྲིད་ཞིའི་དཔལ་འབྱོར་ལེགས་ཚོགས་གཡང་དུ་འཁྱིལ། །ཆོས་ལྡན་དགེ་བཅུའི་དཔལ་གྱིས་འཚོ་བར་མཛོད། །ལྷག་པར་བདག་ཅག་གང་དུ་གནས་པའི་སར། །ནད་མུག་འཁྲུགས་རྩོད་བཙའ་ཐེན་སད་སེར་སོགས། །མི་མཐུན་ཉེར་འཚེ་མིང་ཡང་མི་གྲགས་པར། །བཀྲ་ཤིས་བདེ་ལེགས་དཔལ་གྱིས་འཚོ་བར་མཛོད། །གང་ཞིག་མཆོག་མཐུན་དངོས་གྲུབ་སྩོལ་བ་ལ། །གང་དག་ཡིད་བཞིན་ནོར་ལས་ཆེས་ལྷག་པས། །གང་ཡང་ཡིད་ལ་འདོད་པའི་དངོས་པོ་ཀུན། །གང་བསམ་མོད་ལ་འགྲུབ་པའི་ཕྲིན་ལས་མཛོད། །དཔལ་འབྲུག་བསྟན་བསྲུང་རྒྱ་མཚོ་ཁྱེད་རྣམས་ཀྱི། །མཐུ་དང་ཕྲིན་ལས་གཞན་ལས་ཆེས་མྱུར་བར། །མཐོང་ནས་རྣལ་འབྱོར་བདག་གི་བསམ་པའི་རྩེ། །ཁྱོད་ལ་གཏད་དོ་རེ་བ་དོན་ལྡན་མཛོད། །བདག་ཅག་དཔོན་སློབ་འཁོར་དང་བཅས་པ་ལ། །མ་ཉེས་ཁ་གཡོགས་རྒྱལ་པོའི་ཆད་པ་དང༌། །གནོད་འཚེ་འཇིགས་བརྒྱད་ནད་གདོན་བྱུར་ཁ་སོགས། །འགལ་རྐྱེན་བར་ཆད་ཞི་བའི་ཕྲིན་ལས་མཛོད། །ཚེ་བསོད་དཔལ་འབྱོར་མངའ་ཐང་ལོངས་སྤྱོད་དང༌། །བརྒྱུད་འཛིན་བུ་སློབ་ཉམས་རྟོགས་ཡོན་ཏན་དང༌། །ཆོས་སྲིད་སྙན་གྲགས་གདུལ་བྱ་ཕྲིན་ལས་སོགས། །མཐུན་རྐྱེན་ལེགས་ཚོགས་རྒྱས་པའི་ཕྲིན་ལས་མཛོད། །ཁམས་གསུམ་སྤྱི་དང་ཁྱད་པར་ཡུལ་ལྗོངས་འདིའི། །ལྷ་ཀླུ་གཞི་བདག་རྒྱལ་བློན་མི་ཆེན་གྱི། །ཁ་དྲག་དབང་ཆེའི་སྟོབས་དང་གཟི་བརྗིད་སོགས། །མི་ནོར་ཟས་གསུམ་དབང་བའི་ཕྲིན་ལས་མཛོད། །བསྟན་དང་བདག་ལ་བསམ་ངན་སྦྱོར་རྩུབ་ཀྱིས། །དངོས་དང་བརྒྱུད་ནས་བར་ཆད་རྩོམ་པའི་དགྲ། །གང་ཞིག་མཆིས་ཀྱང་ངོ་བསྲུང་མི་བལྟ་བར། །མངོན་སྤྱོད་དྲག་པོས་གཏན་མེད་བརླག་པར་མཛོད། །མདོར་ན་མི་མཐུན་འགལ་རྐྱེན་ཐམས་ཅད་སེལ། །མཐུན་རྐྱེན་ཆོས་ལྡན་ལེགས་ཚོགས་མ་ལུས་སྤེལ། །གནས་སྐབས་མཐར་ཐུག་ཕན་དང་བདེ་བའི་དོན། །གང་ཡང་ཡིད་བཞིན་འགྲུབ་པའི་ཕྲིན་ལས་མཛོད། །མ་ལུས་ཆོས་ཀྱི་མཐར་ཐུག་ཕྱག་རྒྱ་ཆེ། །མ་བཅོས་གཉུག་མ་སེམས་ཀྱི་རིག་ཐོག་ཏུ། །མ་ཡེངས་སྐྱོང་དུས་གཉིས་སྣང་འཁྲུལ་པའི་བགེགས། །མ་བསྐུལ་བ་ཡང་སྒྲོལ་བའི་ཕྲིན་ལས་མཛོད། ༈ །།དེ་ནས་བཤགས་པ་རྒྱས་བསྡུས་གང་རུང་སྐབས་དང་སྦྱར་རོ། །རྒྱུན་ཁྱེར་ལྟ་བུ་ཚོགས་མེད་ན་ད་ནི་འདོད་པ་ནས་གཏིང་ངོགས་གསེར་ཕྱེ་ནས་དཀྱུས་སུ་བཀོད་པ་ལྟར་རོ། ཚོགས་ཡོད་ན་ཚོགས་ཕུལ་ཟིན་ནས་བསྐང་བ་དམ་ཅན་འདིར་སྤྱོན་དང་ཧསྟ་བསྲུར་ཆེན་བཏང་ཟིན་ནས། དམ་ཅན་རྒྱ་མཚོའི་བསྐང་བསྡུས་ནི། ཧཱུཾ། རྣམ་ཐོས་བུ་དང་བཀྲ་ཤིས་ཚེ་རིང་མ། །རྡོ་རྗེ་གཡུ་སྒྲོལ་ཆོས་རྒྱལ་སྐུ་ལྔ་དང༌། །དམ་ཅན་གཤན་པ་དམར་ནག་ལ་སོགས་པ། །མཆོད་ཅིང་བསྟོད་འོས་སྲུང་མའི་ཚོགས་ཀུན་གྱི། །ཐུགས་དམ་གཉེན་པོ་བདག་གིས་བསྐང་བ་ནི། །རང་རང་ལས་དང་མཐུན་པའི་རྟེན་རྫས་དང༌། །མཆོད་རྫས་བསྐང་རྫས་བསྒྲུབ་རྫས་ལ་སོགས་པ། །དངོས་སུ་འབྱོར་དང་ཡིད་ཀྱིས་རྣམ་སྤྲུལ་པས། །བཀའ་བསྲུང་དམ་ཅན་རྒྱ་མཚོའི་ཐུགས་དམ་བསྐང༌། །ཁྱད་པར་རྨད་བྱུང་བ་ལིང་ཕུང་པོ་དང༌། །ལོངས་སྤྱོད་ཚོགས་ཀྱི་ཡོ་བྱད་སྣ་ཚོགས་པས། །དམ་ཅན་བསྲུང་མའི་ཐུགས་དང་འགལ་བ་ཡི། །འཁོན་བཅུགས་སྦྱངས་ཤིང་ཐུགས་དམ་སྐོང་གྱུར་ཅིག །དེ་ལྟར་བསྐངས་ཤིང་བཤགས་པའི་མཐུ་ནུས་ཀྱིས། །རྒྱལ་བསྟན་སྤྱི་དང་བྱེ་བྲག་དཔལ་འབྲུག་པའི། །བཤད་སྒྲུབ་བསྟན་པ་དབྱར་མཚོ་ལྟར་འཕེལ་ཏེ། །མ་སྨད་དར་ཞིང་རྒྱས་པའི་ཕྲིན་ལས་མཛོད། །ཁྱད་པར་བདག་ཅག་དཔོན་སློབ་འཁོར་བཅས་ཀྱི། །མི་མཐུན་འགལ་རྐྱེན་བར་ཆད་ཞི་བ་དང༌། །མཐུན་རྐྱེན་ཆོས་དང་མཐུན་པའི་ལེགས་ཚོགས་ཀྱིས། །བསམ་དོན་ཡིད་བཞིན་འགྲུབ་པའི་ཕྲིན་ལས་མཛོད། །མདོར་ན་གནས་སྐབས་ཆོས་སྤྱོད་བྱ་བ་རྣམས། །གང་ལ་འཇུག་ཀྱང་གེགས་མེད་མཐར་ཕྱིན་ཏེ། །མཐར་ཐུག་རྣམ་མཁྱེན་གོ་འཕངས་བསྒྲུབ་པ་ལ། །སྟོང་གྲོགས་དམ་པ་མཛོད་ཅིག་མཐུ་མ་ཆུང༌།། ༈ །།མགོན་པོ་དང་ལྷ་མོའི་གཉེན་གསོལ་ནས། དམ་ཅན་ཆོས་སྐྱོང་སྤྱིའི་གཉེན་གསོལ་ནི། ཀྱཻ། དཔལ་རྡོ་རྗེ་ཆོས་སྐྱོང་བའི་སྲུང་མ། ཆོས་ནོར་གཏེར་གྱི་བདག་པོ། རྒྱལ་ཆེན་རྣམ་མང་ཐོས་སྲས། བཀྲ་ཤིས་ཚེ་རིང་མཆེད་ལྔ། སྨན་བཙུན་རྡོ་རྗེ་གཡུ་སྒྲོལ། ཆོས་སྐྱོང་རྒྱལ་ཆེན་སྐུ་ལྔ། དམ་ཅན་གཤན་པ་དམར་ནག་ལ་སོགས་པ་དཔལ་ལྡན་འབྲུག་པའི་བཀའ་བསྲུང༌། རྣལ་འབྱོར་བདག་གི་དཔུང་གཉེན་མངོན་ཤེས་རྫུ་འཕྲུལ་གྱི་མཐུ་དང་ལྡན་པ་ཐམས་ཅད་བདག་ལ་དགོངས་སུ་གསོལ། དེང་འདིར་རྣལ་འབྱོར་པ་བདག་ཅག་གིས་ཆོས་སྐྱོང་སྲུང་མ་ཁྱེད་རྣམས་ལ་གཉེར་དུ་གཏད་པ་ནི་འདི་ལྟ་སྟེ། སྤྱིར་ཀུན་མཁྱེན་རྒྱལ་བའི་ལུང་རྟོགས་ཀྱི་བསྟན་པ་རིན་པོ་ཆེ་དང་ཁྱད་པར་དཔལ་ལྡན་འབྲུག་པའི་བཤད་སྒྲུབ་ཀྱི་བསྟན་པ་ལ་གནོད་པར་རྩོམ་པའི་དགྲ་དང་བགེགས་ཀྱི་རིས་སུ་གཏོགས་པ་ཐམས་ཅད་མངོན་སྤྱོད་དྲག་པོའི་ལས་ཀྱིས་ཚར་གཅོད་པ་དང༌། དེ་འཛིན་གྱི་སྐྱེས་བུ་དམ་པ་རྣམས་ཀྱི་སྐུ་ཚེ་དང་ཕྲིན་ལས་སྤེལ། འཇིག་རྟེན་གྱི་ཁམས་ཀུན་ཏུ་ནད་མུག་འཁྲུག་རྩོད་སོགས་མི་མཐུན་པའི་ངན་དགུ་མཐའ་དག་དབྱིངས་སུ་སེལ། ལྷག་པར་བདག་ཅག་འཁོར་དང་བཅས་པ་རྣམས་ལ་ལུས་དང་གྲིབ་མ་བཞིན་དུ་འགྲོགས་ནས་ཉིན་གྱི་བྱ་ར་དང་མཚན་གྱི་མེལ་ཚེ་གཡེལ་བ་མེད་པར་མཛད་པ་དང༌། གནས་སྐབས་འགལ་རྐྱེན་ཕྱི་ནང་གསང་གསུམ་གྱི་བར་ཆད་ཐམས་ཅད་ཞི་བ་དང༌། མཐུན་རྐྱེན་སྨོན་པའི་ལེགས་ཚོགས་ཐམས་ཅད་ཡར་ངོའི་ཟླ་ལྟར་འཕེལ་ཞིང་རྒྱས་པ་དང༌། མཐར་ཐུག་བདག་ཅག་བྱང་ཆུབ་བསྒྲུབ་པའི་ལམ་གྱི་བར་ཆད་ཐམས་ཅད་ཞི་ཞིང༌། སྤངས་དང་རྟོགས་པའི་ཡོན་ཏན་ཐམས་ཅད་ཡོངས་སུ་རྫོགས་ཏེ་རྣམ་པ་ཐམས་ཅད་མཁྱེན་པའི་ཡེ་ཤེས་མཆོག་ལ་སྦྱོར་བའི་གྲོགས་དང་དཔུང་གཉེན་དམ་པ་མཛད་དུ་གསོལ། །ཡེ་དྷརྨ་སོགས་སོ། །དེ་ནས་གཏིང་ངོགས་གསེར་ཕྱེས་བཏང་ནས་གསེར་སྐྱེམས་བ་ལིང་བཅས་པ་ཕྱིར་དོར་རོ། །རྗེས་ཆོག་ནི། ཨོཾ་བཛྲ་མཧཱ་ཀཱ་ལ་ས་པཱ་རི་ཝ་ར་ཨརྒྷཾ་ནས་ཤཔྟའི་བར་གྱིས་མཆོད། བསྟོད་པ་ནི། ཧཱུཾ། ཆོས་ཀྱི་དབྱིངས་ལས་བདུད་སྡེར་ཁྲོས་པའི་སྐུ། །མཧཱ་ཀཱ་ལ་ཡབ་ཡུམ་སྲས་དང་འཁོར། །དམ་ཅན་རྒྱ་མཚོའི་ཚོགས་བཅས་དཀྱིལ་འཁོར་གྱི། །ལྷ་ཚོགས་ཀུན་ལ་དད་པས་ཕྱག་འཚལ་བསྟོད།། །།དེ་ནས་ཡི་གེ་བརྒྱ་པ་བཅས་ལྷག་ཆད་བསྐང་མཐར། བདག་ཉིད་འཁོར་ལོ་སྡོམ་པ་ཡབ་ཡུམ་སྐུ། །དག་པ་གཉིས་ལྡན་ཆོས་སྐུའི་ངོ་བོར་ཐིམ། །དེ་ལས་སྨོན་ལམ་ཐུགས་རྗེའི་རྒྱུ་མཐུན་གྱིས། །ཟུང་འཇུག་ཆེན་པོའི་རོལ་གར་ཧེ་རུ་ཀར། །ཆུ་ལས་ཉ་ལྡང་ལྟ་བུར་བཞེངས་ནས་ནི། །སྣང་གྲགས་དྲན་གསུམ་ལྷ་སྔགས་ཡེ་ཤེས་ཀྱི། །རོལ་པ་རྒྱ་མཚོས་གཞན་དོན་སྤྱོད་པར་གྱུར། །དེ་ནས་དགེ་བ་བསྔོ། སྨོན་ལམ་བཀྲ་ཤིས་བཅས་པས་ལེགས་པར་གྲུབ་བོ།། །།ཞེས་པ་འདིའང་ཤཱཀྱའི་བཙུན་པ་དགེ་འདུན་རིན་ཆེན་པས་རང་གི་ངག་འདོན་གྱི་ཆེད་དུ་ཕྱོགས་སྒྲིགས་སུ་བསྡེབས་པ་དགེའོ།། །།